**אביטל לאה סומפולינסקי** (נולדה ב-21 ביולי 1978) היא עורכת דין ישראלית המשמשת כמשנה ליועץ המשפטי לממשלה למשפט ציבורי־חוקתי.

ביוגרפיה
--------

אביטל סומפולינסקי נולדה בירושלים לאלישבע ופרופ' חיים סומפולינסקי. בשנת 1996 סיימה את לימודיה בבית ספר חורב בעיר. השלימה תואר ראשון (בהצטיינות) ושני במשפטים באוניברסיטה העברית בירושלים. בשנת 2001 התמחתה בלשכת היועץ המשפטי לממשלה, ובמחלקה האזרחית בפרקליטות המדינה. במשך כעשור, עד שנת 2012, עבדה במחלקת הבג"צים בפרקליטות המדינה.

### הייעוץ המשפטי לכנסת

החל משנת 2012 עבדה סומפולינסקי בייעוץ המשפטי של הכנסת. שימשה כעוזרת של היועץ המשפטי לכנסת איל ינון וכממונה בצוות המשפטי של ועדת הכלכלה. החל מ-2017 כיהנה כממונה על ייצוג הכנסת בערכאות שיפוטיות, וגיבשה את עמדת הכנסת בעתירות חוקיתות שונות, את עמדת היועץ המשפטי לכנסת בסוגיות חוקתיות ומנהליות, ועוד. נחשבת למומחית למשפט חוקתי.

### משנה ליועץ המשפטי לממשלה

באפריל 2022, בתום תהליך ארוך, קיבלה ועדת האיתור את דרישתם של שר המשפטים גדעון סער ומנכ"ל משרד המשפטים ערן דוידי, והמליצה על מינוי סומפולינסקי למשנה ליועץ המשפטי לממשלה למשפט ציבורי־חוקתי, במקומו של רז נזרי. בתחילת מאי 2022 אישרה ממשלת ישראל ה-36 את מינויה.

במאי 2022, לבקשת שר המשפטים גדעון סער, פרסמה חוות דעת לפיה פקיעת חוק תקנות שעת חירום (יהודה והשומרון – שיפוט בעבירות ועזרה משפטית) – מצב אפשרי לאור מצבה של הקואליציה בכנסת ה-24 – תוביל בהכרח להפיכת חיי הישראלים ביהודה ושומרון ל"קשה עד בלתי אפשרית".

בפברואר 2023, לצד היועצת המשפטית לממשלה גלי בהרב-מיארה, פרסמה חוות דעת המבקרת את תזכיר התיקון לחוק יסוד: השפיטה שפרסם שר המשפטים יריב לוין, במסגרת הרפורמה המשפטית. בהמשך הציגה את עמדתה בועדת החוקה, חוק ומשפט של הכנסת, בראשות חבר הכנסת שמחה רוטמן, שהתעמת עמה על רקע זה.

בפברואר 2023, לצד גיל לימון ועל דעת בהרב-מיארה, פרסמה חוות דעת לפיה תיקון לחוק יסוד: הממשלה, לביטול הלכת דרעי-פנחסי באמצעות חוק יסוד הקובע שמינוי שר יהיה כפוף לביקורת שיפוטית רק ביחס לתנאי הכשירות הקבועים, עשוי להיפסל בידי בג"ץ ויש להתנגד לו מטעמים מהותיים.

חיים אישיים
-----------

נשואה לעורך הדין איתי פייגלין, אם לחמישה ומתגוררת ביישוב נס הרים. מקיימת אורח חיים דתי. גיסה הוא שופט התעבורה עמית בר. בהסדר למניעת ניגוד עניינים של תפקידה כמשנה ליועץ המשפטי לממשלה, ציינה כי בין חבריה הקרובים נמנים השרים חילי טרופר ויועז הנדל, המתגוררים ביישובה.

קישורים חיצוניים
----------------

* אביטל סומפולינסקי, ברשת החברתית פייסבוק
* אביטל סומפולינסקי ברשת החברתית פייסבוק
* קטע קול כנסת נכבדה עם איזי מן – שיחה עם אביטל סומפולינסקי, באתר כאן – תאגיד השידור הישראלי

הערות שוליים
------------

1. ↑  פרוטוקול מס' 237 מישיבת ועדת הכנסת, יום שלישי, י"ג בחשון התשס"ב (30 באוקטובר 2001)
2. ↑  אבישי גרינצייג, ‏מפרקליט המדינה ועד יועמ"ש הכנסת: כל הפרטים על המרוץ לצמרת מערכת המשפט, באתר גלובס, 5 ביולי 2020
3. ↑  אבישי גרינצייג, ‏ניצחון לגדעון סער: זו מי שתחליף את המשנה ליועמ"ש רז נזרי | בלעדי, באתר גלובס, 11 באפריל 2022
4. ↑  אישור מינוי משנה ליועצת המשפטית לממשלה (משפט ציבורי-חוקתי), החלטה מספר 1402 של ממשלת ישראל, משנת 2022, באתר של משרד ראש הממשלה
5. ↑  השלכות אפשריות של פקיעת החוק להארכת תוקפן של תקנות שעל חירום, 31 במאי 2022; בנצי רובין, ‏"פקיעת התקנות תהפוך את חיי הישראלים ביו״ש לקשה", באתר "סרוגים", 1 ביוני 2022
6. ↑  היועמ"שית על הרפורמה: "פגיעה קשה במארג הבלמים והאיזונים", באתר ערוץ 7, 2 בפברואר 2023
7. ↑  יו"ר ועדת החוקה ח"כ רוטמן תוקף את המשנה ליועמ"שית עו"ד סומפולינסקי על הצגת עמדה מטעם היועמ"שית, באתר הכנסת, 6 בפברואר 2023; ועדת החוקה: שמחה רוטמן עולה להתקפה מול המשנה ליועמ"שית, באתר ערוץ 7, 19 בפברואר 2023
8. ↑  בנצי רובין, ‏יגרום לבג"צ לפסול חוק יסוד | היועמ"שית נגד חוק דרעי 2, באתר "סרוגים", 11 בפברואר 2023
9. ↑  עו"ד אביטל סומפולינסקי נבחרה למשנה ליועמ"שית, באתר "סרוגים", 11 באפריל 2022
10. ↑  אביטל סומפולינסקי, הסדר למניעת ניגוד עניינים, 14 באפריל 2022

| המשנים ליועצת המשפטית לממשלה גלי בהרב-מיארה |
| --- |
| 

|  |
| --- |
| שרון אפק • כרמית יוליס • מאיר לוין • גיל לימון • עמית מררי • גיל-עד נועם • אביטל סומפולינסקי |

 |